Euroopan parlamentin päätöslauselma Curitibassa Brasiliassa järjestettävän biologista monimuotoisuutta ja bioturvallisuutta käsittelevän sopimuspuolten konferenssin ja osapuolten kokouksen valmistelusta



Virallinen lehti nro 291 E , 30/11/2006 s. 0411 - 0414



P6_TA(2006)0098 Biologista monimuotoisuutta ja bioturvallisuutta käsittelevän sopimuspuolten konferenssin ja osapuolten kokouksen (Curitiba, Brasilia) valmistelu Euroopan parlamentin päätöslauselma Curitibassa Brasiliassa järjestettävän biologista monimuotoisuutta ja bioturvallisuutta käsittelevän sopimuspuolten konferenssin ja osapuolten kokouksen valmistelusta Euroopan parlamentti, joka - ottaa huomioon biologista monimuotoisuutta koskevan yleissopimuksen sopimuspuolten kahdeksannen konferenssin, joka järjestetään 20.– 31. maaliskuuta 2006 Curitibassa Brasiliassa, - ottaa huomioon Cartagenan bioturvallisuuspöytäkirjan sopimuspuolten kolmannen kokouksen, joka järjestetään 13.– 17. maaliskuuta 2006 Curitibassa Brasiliassa, - ottaa huomioon Göteborgissa 15. ja 16. kesäkuuta 2001 kokoontuneen Eurooppa-neuvoston päätelmät, - ottaa huomioon työjärjestyksen 103 artiklan 2 kohdan, A. ottaa huomioon, että biologista monimuotoisuutta koskeva yleissopimus on laajin kansainvälinen biologisen monimuotoisuuden suojelua koskeva sopimus, jossa käsitellään biologisen monimuotoisuuden säilyttämistä ja kestävää käyttöä sekä geneettisten voimavarojen käytöstä saatavan hyödyn oikeudenmukaista ja tasapuolista jakamista, ja että sen on allekirjoittanut 188 osapuolta mukaan luettuna EU:n 25 jäsenvaltiota, B. ottaa huomioon, että Cartagenan bioturvallisuuspöytäkirjassa asetetaan yhteiset vähimmäisnormit elävien muunnettujen organismien valtioiden rajat ylittäville siirroille ja että 131 maata on ratifioinut sen, C. ottaa huomioon, että biologinen monimuotoisuus, geneettinen, lajien ja ekosysteemien monimuotoisuus mukaan luettuna, on elämän perusta ja luo pohjan ihmisten terveydelle, elämänlaadulle ja vauraudelle ja että se on jo itsessään arvokasta, D. ottaa huomioon, että biologisen monimuotoisuuden säilyttämisen ja ekosysteemin tarjoamien palvelujen, kuten ruoantuotannon, vedenpuhdistuksen, ravintoaineiden kierron ja ilmaston säätelyn, välillä vallitsee suora yhteys; ottaa huomioon, että luonnonvarojen kuluttaminen ihmisten tarpeisiin, luontotyyppien tuhoutuminen, ilmastonmuutos, luonnonvaraisten lajien liikahyödyntäminen ja luonnonvaraisten eläin- ja kasvilajien kestävän kehityksen vastainen ja laiton kauppa kasvavat mittasuhteiltaan ja asettavat jo nyt huomattavia paineita ekosysteemin tarjoamille palveluille, E. ottaa huomioon, että YK:n biologista monimuotoisuutta koskevan yleissopimuksen (CBD VI/26) sopimuspuolet sekä vuonna 2002 Johannesburgissa pidetyn kestävän kehityksen huippukokouksen osapuolet ovat toisistaan riippumatta sopineet vähentävänsä huomattavasti biologisen monimuotoisuuden häviämistä vuoteen 2010 mennessä, F. ottaa huomioon, että Euroopan yhteisö on sitoutunut pysäyttämään biologisen monimuotoisuuden häviämisen vuoteen 2010 mennessä, G. ottaa huomioon, että 17. marraskuuta 2004 annetussa YK:n yleiskokouksen päätöslauselmassa n:o 59/25 vaaditaan pikaisia, tapauskohtaisesti ja tieteellisin perustein päätettäviä toimia, kuten ennalta varautuvan lähestymistavan noudattaminen, tuhoa aiheuttavien kalastuskäytäntöjen väliaikainen kieltäminen mukaan luettuna pohjatroolikalastus, jolla on kielteisiä vaikutuksia haavoittuviin meren ekosysteemeihin, kuten merenalaisiin vuoriin, hydrotermisiin purkauskenttiin sekä kylmän veden koralleihin, jotka jäävät kansallisen lainsäädännön ulkopuolelle, kunnes asianmukaisia suojelu- ja hallintatoimenpiteitä hyväksytään kansainvälisen oikeuden mukaisesti, H. ottaa huomioon, että äskettäin tehdyssä YK:n elintarvikejärjestön FAO:n metsävara-arvioinnissa (Forest Resources Assessment, FRA) tuli ilmi, että maailman viimeiset vanhat metsät ovat dramaattisesti vähentyneet ja että metsiä häviää maailmanlaajuisesti vuosittain arviolta yli 13 miljoonaa hehtaaria, I. ottaa huomioon, että sopimuspuolten kahdeksannessa konferenssissa sopimuspuolten odotetaan tarkastelevan metsien biologista monimuotoisuutta koskevan työohjelman puitteissa tehtyjä sitoumuksia, biologista monimuotoisuutta koskevan yleissopimuksen sopimuspuolten päätöksiä VI/22 ja VII/28, jotka koskevat biologisten resurssien kestävää käyttöä, kulutusta ja kauppaa, sekä metsälainsäädännön soveltamisen valvontaa ja hallinnointia sekä laittomien hakkuiden vastaisia toimia, J. ottaa huomioon, että sopimuspuolten viidennessä konferenssissa vuonna 2000 tehdyn, biologista monimuotoisuutta koskevan yleissopimuksen päätöksen V/5 osassa III määrätään keskeyttämään sellaisten V-GURT-tekniikoiden (varietal genetic use restriction technologies) kenttätestaus ja markkinointi, joiden avulla pyritään estämään steriiliyttä aiheuttavien geenirakenteiden avulla tilan omien siementen itäminen, K. ottaa huomioon, että geenitekniikan käyttäminen steriilien siementen tuottamiseen pakottaisi viljelijät ostamaan kausittain uusia siemeniä ja saattaisi näin ollen vaarantaa elintarviketurvallisuuden varsinkin kehitysmaissa, ja katsoo, että tällaiset geenit saattaisivat saastuttaa ei-muuntogeeniset viljelykasvit risteytymisen ja vahingossa tapahtuvan sekoittumisen seurauksena, 1. on syvästi huolissaan biologisen monimuotoisuuden jatkuvasta häviämisestä ja Euroopan yhteisön yhä kasvavasta ekologisesta jalanjäljestä, jolla on vaikutuksia biologiseen monimuotoisuuteen jopa kaukana Euroopan yhteisön rajojen ulkopuolella; 2. kehottaa komissiota ja jäsenvaltioita näyttämään esimerkkiä ja osoittamaan päättäväisyyttä hyväksymällä konkreettisia toimia biologisen monimuotoisuuden suojelemiseksi ja edistämällä niitä sekä Euroopan unionissa että kansainvälisesti; 3. katsoo, etteivät V-GURT-tekniikoiden kenttätestauksen ja markkinoinnin maailmanlaajuisen keskeyttämisen edellytykset täyty ottaen huomioon esimerkiksi ekologiset ja sosioekonomiset vaikutukset sekä biologiseen monimuotoisuuteen, elintarviketurvallisuuteen ja ihmisten terveyteen kohdistuvat haitalliset vaikutukset; 4. kehottaa komissiota ja jäsenvaltioita - asettamaan yksilöityjä, mitattavia, saavutettavia, realistisia ja määräaikoihin sidottuja kokonaisvaltaisia tavoitteita biologista monimuotoisuutta koskevan, vuoteen 2010 liittyvän tavoitteen tarkistamiseksi; - viemään eteenpäin ja jouduttamaan biologista monimuotoisuutta koskevan yleissopimuksen sopimuspuolten äskettäin tekemien, metsien biologista monimuotoisuutta ja suojelualueita koskevien päätösten täytäntöönpanoa; - kohdentamaan lisäresursseja ja kehittämään uusia kansainvälisiä rahoitusmekanismeja maailmanlaajuisen suojelualueiden verkoston perustamiseksi vuoteen 2010 mennessä maalla ja vuoteen 2012 mennessä merellä painottaen erityisesti laajoja turmeltumattomia ekosysteemejä, jotka ovat elintärkeitä maailman biologisen monimuotoisuuden suojelemisen kannalta; - kehittämään tehokkaita toimenpiteitä biologisen monimuotoisuuden tarjoamien luonnonvarojen kestävän käytön, kulutuksen ja kaupan varmistamiseksi, metsälainsäädännön soveltamisen valvonnan ja hallinnoinnin parantamiseksi sekä laittomien hakkuiden ja niihin liittyvän kaupan torjumiseksi Euroopan parlamentin 7. heinäkuuta 2005 metsälainsäädännön soveltamisen valvontaa, metsähallintoa ja puukauppaa (FLEGT) koskevan EU:n toimintasuunnnitelman täytäntöönpanon vauhdittamisesta antamaan päätöslauselmaan [1] sisältyvien suositusten mukaisesti; - hyödyntämään FLEGT-aloitetta sekä muita vastaavia alueellisia hankkeita biologista monimuotoisuutta koskevan yleissopimuksen tavoitteiden täytäntöönpanon tehostamiseksi ja YK:n vuosituhannen kehitystavoitteiden saavuttamisen edesauttamiseksi; - suojelemaan merten biologista monimuotoisuutta tuhoa aiheuttavilta käytännöiltä, jotka vaikuttavat haavoittuviin meren ekosysteemeihin, vaatimaan, että harkitaan tieteellisin perustein, muun muassa ennalta varautumisen periaatetta noudattaen, tuhoa aiheuttavien kalastuskäytäntöjen väliaikaista kieltämistä, mukaan luettuna pohjatroolikalastus, jolla on kielteisiä vaikutuksia haavoittuviin meren ekosysteemeihin, kunnes on hyväksytty asianmukaisia säilyttämis- ja hoitotoimenpiteitä kansainvälisen oikeuden mukaisesti, sekä korostamaan tarvetta vahvistaa tarvittaessa olemassa olevien alueellisten kalastuksenhoitojärjestöjen säilyttämisvaltuuksia ja perustaa tarpeen mukaan uusia järjestöjä; - kehittämään oikeudellisesti sitovan välineen geneettisten voimavarojen oikeudenmukaisen ja tasapuolisen saatavuuden ja hyödyn jakamisen varmistamiseksi sovittavana ajanjaksona; - varmistamaan paikallisyhteisöjen ja alkuperäiskansojen täysipainoisen ja tehokkaan osallistumisen biologista monimuotoisuutta koskevan yleissopimuksen työohjelman täytäntöönpanoon; - hylkäämään ehdotukset, joilla pyritään tekemään tyhjäksi niin sanottujen terminaattoriteknologioiden kenttätestauksen ja markkinoinnin keskeyttäminen, josta määrätään biologista monimuotoisuutta koskevan yleissopimuksen päätöksessä V/5, geenivarojen käyttöä rajoittavien tekniikoiden "tapauskohtaisen" arvioinnin tai hyväksynnän avulla; - puolustamaan ponnekkaasti EU:n toimintalinjakseen ottamaa vaatimusta, että geenivarojen käyttöä rajoittavien tekniikoiden avulla tuotettujen siementen viljely avomaalla voidaan sallia vasta, kun on tutkittu perusteellisesti ja avoimesti sosioekonomisia ja ympäristövaikutuksia sekä mahdollisia kielteisiä vaikutuksia biologiseen monimuotoisuuteen, elintarviketurvallisuuteen ja ihmisten terveyteen; - varmistamaan monimuotoisuutta kuvaavien indikaattorien kehittämisen, koska tehokasta täytäntöönpanoa jarruttavat jo toteutettujen toimien tehokkuutta koskevan yhdenmukaisen tiedon puute sekä monimuotoisuuden tilaa kuvaavan tiedon esittämiseen liittyvät ongelmat; ja - vaatimaan, että laaditaan sopimus kattavasta joukosta kriteerejä elävien muunnettujen organismien toimitusten mukana käytettäviä asiakirjoja varten, jotta maahantuotujen elävien muunnettujen organismien laillisuus voidaan todeta kohdemaassa ja jotta maahantuojat voivat tarjota asianmukaiset jäljitettävyystiedot ja seurata elävien muunnettujen organismien tahatonta päätymistä ympäristöön sekä niiden käyttöä ja kulutusta jalostetuissa rehuissa ja elintarvikkeissa; 5. kehottaa lisäksi komissiota ja jäsenvaltioita jouduttamaan kehitystä biologisen monimuotoisuuden häviämisen pysäyttämistä koskevan yhteisön tavoitteen saavuttamiseksi muun muassa sisällyttämällä biologista monimuotoisuutta koskevan yleissopimuksen tavoitteet Euroopan unionin kehitysyhteistyö- ja tukipolitiikkaan sekä yhteisön tuleviin maa- ja aluekohtaisiin strategia-asiakirjoihin sekä parantamalla huomattavasti luontotyyppi- [2] ja lintudirektiivien [3] ja niihin liittyvän Natura 2000 —verkoston täytäntöönpanoa; 6. kehottaa puhemiestä välittämään tämän päätöslauselman neuvostolle ja komissiolle sekä biologista monimuotoisuutta koskevan yleissopimuksen ja bioturvallisuuspöytäkirjan sopimuspuolille. [1] Hyväksytyt tekstit, P6_TA(2005)0300. [2] Neuvoston direktiivi 92/43/ETY, annettu 21. toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992, s. 7). [3] Neuvoston direktiivi 79/409/ETY, annettu 2. huhtikuuta 1979, luonnonvaraisten lintujen suojelusta (EYVL L 103, 25.4.1979, s. 1). --------------------------------------------------